1 JOHANNES 3:1-7 – Bybelskool
Written by Chris van Wyk on Apr 15, 2021 . Posted in Leesrooster-2021.
'n Lewe as kinders van God
2:28 En nou, kinders, bly in Hom, sodat ons vrymoedigheid kan hê wanneer Hy verskyn, en nie met sy wederkoms deur Hom in die skande gestel word nie.
29 As julle weet dat Hy regverdig is, weet julle ook dat elkeen wat doen wat reg is, uit Hom gebore is.
3:1 Kyk watter groot liefde die Vader aan ons bewys het, dat ons kinders van God genoem kan word! En dit is ons ook. Om hierdie rede ken die wêreld ons nie, omdat hulle Hom nie leer ken het nie. 2 Geliefdes, nou is ons kinders van God, maar dit is nog nie geopenbaar wat ons sal wees nie. Wat ons weet, is dat wanneer Hy verskyn, ons soos Hy sal wees, omdat ons Hom sal sien soos Hy is.
3 En elkeen wat hierdie vaste hoop op Hom het, hou homself rein, net soos Hy rein is.
4 Elkeen wat sonde doen, beoefen ook wetteloosheid, want sonde is wetteloosheid.
5 Julle weet dat Hy verskyn het om die sondes weg te neem, en in Hom is daar geen sonde nie. 6 Elkeen wat in Hom bly, sondig nie meer nie; elkeen wat aanhou sondig, het Hom nie gesien, en Hom nie leer ken nie.
7 Kinders, laat niemand julle mislei nie: wie doen wat reg is, is regverdig, soos Hy regverdig is.
8 Wie sonde doen, is uit die Duiwel, omdat die Duiwel van die begin af sondig. Hiervoor het die Seun van God verskyn: om die dade van die Duiwel te vernietig.
9 Elkeen wat uit God gebore is, doen nie meer sonde nie, omdat God se saad in hom bly, en hy kan nie meer aanhou sonde doen nie, omdat hy uit God gebore is.
10 Hieraan is dit duidelik wie kinders van God en wie kinders van die Duiwel is: Wie nie doen wat reg is nie, is nie uit God nie. Dieselfde geld vir iemand wat nie sy broer liefhet nie. (2020-vertaling).
Johannes het in hoofstuk 1 ons verbeelding gestimuleer met die klem op die vleesgeworde Woord, die Goddelike geheim van die Inkarnasie van die Woord in Jesus Christus. Hy het dit uitgebrei in hoofstuk 2 met die klem op die leiding van die Heilige Gees. In hoofstuk 3 wil hy ons aanmoedig om ons liefde vir God die Vader te laat oorspoel in 'n rein lewe sowel as praktiese liefde vir mekaar as geloofsgemeenskap.
Daarmee wil Johannes ons help om aan God self verbind te bly. God is na alles die geheim van die geestelike lewe. En kinders van God doen wat reg is en het mekaar lief – 1 Johannes 2:28-3:10. Hy sal dit opvolg met 'n verdere verduideliking van wat die liefde vir mekaar regtig van ons vra. Ons lê ons lewe vir mekaar af – 1 Johannes 3:11-24.
Johannes motiveer sy oproep om aan te hou om te doen wat reg is in ons teksgedeelte met vyf perspektiewe:
Hy waarsku ons dat ons vrymoedigheid by die Here Jesus se wederkoms skade sal ly as ons beskaamd voor Hom staan oor ons gebrekkige Christelike lewe.
Hy wys ons op Jesus se regverdige karakter wat ons moet aanspoor om te doen wat reg is. Dit sal aan ons ons kindskap bevestig.
Hy bemoedig ons met die feit dat ons kindskap 'n bewys van God die Vader se groot liefde is. En dit is inderdaad so, dat ons God se kinders is, hoewel die presiese nuwe gestalte by die wederkoms nog ondeursigtig is.
Dit is dié hoop wat ons aanspoor om onsself rein te hou en die sonde te vermy. Jesus het immers gekom om ons van ons sonde te verlos en ons deel van Homself te maak. Ons kan dus nie aanhou met sondig en steeds deel van Hom bly nie.
Die onderskeid tussen dié wat van God is en dié wat van die duiwel is, word in ons lewe van reg doen sigbaar. Die Here Jesus het gekom om die werke van die duiwel te vernietig. Wie dus in Hom bly, het deel aan die verlossing van die sonde, want God se saad, sy natuur, bly in hom of haar.
Die boodskap kan eintlik nie meer helder as dit gestel word nie. Kinders van God leef rein. Kinders van God doen reg. Kinders van God het mekaar lief. Dit is wat ware Christenskap behels. Enigiemand wat anders beweer, is 'n valse profeet, 'n wolf in skaapsklere.